**מצפן מורשת**  
  
על מקצועיות, חיי אדם, אחריות ורעות

**\*\_"כששואלים אותי מה מוביל אותי, האם זאת ציונות, אהבת המדינה? התשובה היא, שבסופו של דבר, אתה רץ להציל את החברים שלך..."\_\*** (רון מרגלית, סמל מחלקה בגדוד 932)

\*לציון 20 שנים למבצע חומת מגן, אנו מזמינים אתכם לצפות במצפן מורשת חדש:\*

והפעם- \*"תעוזה במחנה הפליטים ג'נין"\* - סיפור הגבורה המיוחד של גדוד 932 מיחידת הנח"ל.

צפו בסיפור הקרב במחנה הפליטים בג'נין כפי שמעולם לא סופר:

\*\*\*\*\*\*\*\*\*\*\*\*\*\*\*\*\*\*

זהו סיפור על מקצועיות, חיי אדם, אחריות ורעות.

לצפייה באתר צה"ל בתוספת דגשי הסברה למפקד, לחצו כאן:

[\*\*\*\*\*\*\*\*\*\*\*](https://www.idf.il/141053/)

**"שואלים אותי מה מוביל אותי, האם זאת ציונות, אהבת המדינה? התשובה היא שבסופו של דבר, אתה רץ להציל את החברים שלך..."** (רון מרגלית, סמל מחלקה בגדוד 932)

**תקציר האירוע:**

בשנים 2000-2005 התמודדה מדינת ישראל עם אירועי גאות ושפל בהם נרצחו כ-1000 ישראלים בפיגועי טרור. בליל הסדר, 27.3.2002 אירע הפיגוע במלון פארק בעקבותיו קיבלה הממשלה החלטה לצאת למבצע חומת מגן. ביום שישי ה-5 באפריל נתקל גדוד 932 של הנח"ל ומתחיל קרב במחנה הפליטים ג'נין.

במפגש בין סמטאות נפצע סמל ראשון עודד קורנפיין ושלושה מלוחמי הגדוד רצו אחריו לתוך הסמטה במטרה לפנותו ונפצעו גם הם מהירי. על מנת לחלץ את הפצועים נכנסו לוחמים נוספים וביניהם סמל המחלקה רון מרגלית, לסמטה תחת מכת אש וזריקת רימוני עשן מאסיבית.   
הכוח מצליח להגיע לארבעת הפצועים שפונו למבנה סמוך.

במבנה מתחיל יונתן לוינגר החובש להעניק טיפול רפואי ראשוני לפצועים בעוד שהסמל רון מוביל את מבצע הפינוי עד למסוקים שהמתינו מחוץ לסמטאות הצפופות. רון מוביל את יתר הלוחמים, ומשהתקשו לפנות את הפצועים במעבר בטוח בין קירות הבתים שנפרצו קודם לכן, החליטו לצאת אל הסמטה החשופה בכדי להציל את חבריהם בכל מחיר.   
  
ב-12 לאפריל, לאחר עשרה ימי לחימה, הסתיים הקרב על העיר ג'נין בכניעתם של המחבלים ובניצחון לוחמי צה"ל. 11 לוחמים קבלו צל"ש על הלחימה ג'נין, ביניהם מפקד הפלוגה המסייעת סרן רן ורדי, סמל רון מרגלית, וסמל ראשון רועי טל ז"ל שנהרג במהלך הלחימה. תעודת הערכה יחידתית הוענקה לגדוד 932 של הנח"ל- גדוד גרניט.

**שאלות לדיון:**

* *"הרעיון זה שאתה לא נחשף... כי כשאתה יוצא לעבר הרחוב, לעבר הסמטה, רואים אותך וכשרואים אותך יורים עליך..."* (רון מרגלית, סמל מחלקה בגדוד 932)   
  *"(אז) אתה פשוט נכנס לבית, שובר קיר לבית השני ועובר מסלון לסלון, מחדר לחדר."* (יונתן לוינגר, חובש בגדוד 932)  
  שיטת הלחימה "מעבר דרך קירות" פותחה תוך כדי הלחימה והחיכוך במרחב יהודה ושומרון. כיצד ערך המקצועיות בא לידי ביטוי במהלך זה? והאם ניתן לזהות ערכים נוספים במהלך?
* בסרטון מתואר כיצד רון מרגלית נכנס לקו האש בכדי להציל את חבריו, וכיצד הלוחמים נכנסו לסמטה גם הם תחת אש על מנת להגיע אל חבריהם הפצועים. אילו ערכים אתם חושבים שהוביל אותם? כיצד ערכים אלו יכולים לבוא לידי ביטוי בשגרת היחידה?

**דגשי מפקד:**

* במבצע חומת מגן צה"ל הפגין **מקצועיות** גבוהה ותכנון מבצעי, **גילה חשיבה תחבולנית** ופיתח טכניקות בזמן אמת – כגון מעבר בין קירות. בסרטון ניתן לשמוע כיצד השתמש הכוחות בטכניקה של מעבר דרך קירות, שיטה אותה הם למדו ואימצו תוך זמן קצר. **ערך המקצועיות** בלט בחשיבותו ומהווה עד היום דוגמה לאופן בו יש להתמודד עם מאפייני לחימה דומים.
* *"תמיד שואלים בסיטואציות האלו מה (מוביל אותך) זה ציונות? זה אהבת המדינה? זה קידוש השם?... בסופו של דבר, אתה רץ להציל את החברים שלך."* (רון מרגלית, סמל מחלקה בגדוד 932)   
  הלחימה האינטנסיבית במבצע חומת מגן הגבירו גילויי **רעות** ומסירות נפש למען החברים לנשק, כמו כניסתו של רון לסמטה תחת אש על מנת להציל את חבריו. הרעות נמדדת ב**ערבות הדדית,** באחריות הלוחמים אחד כלפי השני בלחימה ובשגרה. הדאגה לחיי חבריהם הובילה את רון מרגלית ויוני בפעולות שלהם בלחימה. המאמצים שהושקעו בטיפול ובחילוץ הפצועים מעידים לא רק על הרעות ביניהם אלא גם על חשיבות **חיי האדם**.
* *"לקחתי את המשימה על עצמי כי לא היה מישהו אחר שיעשו את זה... זה טבעי לקחת את הפיקוד במקום שבו הוא נדרש."* (רון מרגלית, סמל מחלקה בגדוד 932)  
  רון הפגין שליחות ואחריות כלפי המשימה. בכל זמן ובכל משימה, יש על כל אחד מאיתנו אחריות כלפי המשימה שלנו, ובסופו של דבר אחריות כלפי שמירה על בטחון מדינת ישראל, אזרחיה ותושביה.